Predkladacia správa

Jednou z priorít prístupového procesu Slovenskej republiky (ďalej len „SR“) do Európskej únie (ďalej len „EÚ“) je splnenie záväzku týkajúceho sa zosúladenia medzinárodných dohôd s právnymi aktmi EÚ/ES. Do tejto skupiny dohôd patria aj dohody o vzájomnej pomoci a spolupráci v colných otázkach, ktorých gestorom je Ministerstvo financií SR (ďalej len „MF SR“). Túto úlohu plní v spolupráci s Ministerstvom zahraničných vecí SR (ďalej len „MZV SR“) na základe uznesenia vlády SR č. 412, bod A.2. z 28. mája 2003.	

Slovenská republika prevzala na seba záväzok, že ako budúci člen Európskej únie pristúpi k harmonizácii medzinárodných dohôd, čo vyplýva aj z informácie Európskej komisie k Pravidelnej správe na rok 2002. Zámerom predkladaného materiálu je dosiahnuť zosúladenie medzinárodných dohôd, prijatých SR v oblasti vzájomnej pomoci a spolupráci v colných otázkach, podľa právnych predpisov EÚ a podľa zmluvnej základne EÚ. 

 Pri revízii zmluvnej základne  MF SR vychádzalo z potreby naďalej uplatňovať predmetné dohody, ale predovšetkým dosiahnuť kompatibilitu s acquis communautaire. Splnenie tohto záväzku je citlivá záležitosť z pohľadu politického dosahu v prípade vypovedania platných medzinárodných dohôd. MF SR po dôkladnej analýze a po vyjadrení MZV SR predkladá návrh na úpravu medzinárodných dohôd formou renegociácie, pričom vypovedanie považuje za krajné riešenie. 

Medzinárodné dohody o vzájomnej pomoci a spolupráci v colných otázkach sú dohody, ktoré schválila vláda SR (vládne), ale aj zmluvy, s ktorými vyslovila súhlas Národná rada Slovenskej republiky (prezidentské). Materiál preto obsahuje okrem návrhu postupu na dosiahnutie súladu dohôd o spolupráci a vzájomnej pomoci v colných otázkach s právnymi predpismi EÚ/ES (časť A a C), ktorý má schváliť  vláda SR, aj návrh na zmenu Zmluvy medzi Slovenskou republikou a Ukrajinou o spolupráci a vzájomnej pomoci v colných otázkach (časť B), na ktorú bude potrebný súhlas Národnej rady Slovenskej republiky.

	Kvôli urýchleniu dosiahnutia súladu dohôd a zmlúv o spolupráci a vzájomnej pomoci v colných otázkach s právnymi predpismi EÚ/ES v čase do vstupu Slovenskej republiky do EÚ predkladaný materiál rieši súčasne problematiku vládnych dohôd, aj prezidentskú zmluvu s Ukrajinou.

Pri posudzovaní súladu dohôd o vzájomnej pomoci a spolupráci v colných otázkach MF SR vychádzalo z týchto dokumentov:

1.	článku 307 Zmluvy o založení ES (ďalej len „zmluva“) (amsterdamské znenie), z ktorého vyplýva, že nový členský štát je povinný odstrániť prípadné rozpory vyplývajúce z medzinárodných zmlúv ešte pred pristúpením k EÚ, pretože samotné pristúpenie nespôsobuje neplatnosť zmlúv, ktoré sú v rozpore s právom EÚ. Nedodržanie povinnosti odstrániť nesúlad môže byť sankcionované v zmysle článku 226 v nadväznosti na článok 228 Zmluvy.

Článok 307 Zmluvy znie:
„Ustanovenia tejto zmluvy neovplyvnia práva a povinnosti vyplývajúce z dohôd uzavretých pred 1. januárom 1958, alebo pre pristupujúce štáty pred dňom ich prístupu medzi jedným alebo viacerými členskými štátmi na jednej strane a jednou alebo viacerými tretími krajinami na strane druhej. V prípade, že tieto dohody sú nezlučiteľné s touto zmluvou, členský štát alebo dané štáty podniknú vhodné kroky na odstránenie zistených nezlučiteľností. Ak je to potrebné, členské štáty si na dosiahnutie tohto cieľa môžu poskytnúť vzájomnú pomoc a zaujať spoločný postoj. 
Pri uplatňovaní dohôd uvedených v prvom odseku budú členské štáty brať ohľad na to, že výhody vyplývajúce z tejto zmluvy pre každý členský štát tvoria neoddeliteľnú súčasť založenia Spoločenstva, a preto sú neoddeliteľne spojené s vytvorením spoločných orgánov,  s poverením týchto orgánov, právomocami a s poskytovaním rovnakých výhod všetkými členskými štátmi.“;

2.	Pravidelnej správy Európskej komisie (ďalej len „EK“) o pripravenosti SR na členstvo v EÚ z 13. novembra 2001, ktorá uvádza:

„SR musí renegociovať alebo vypovedať všetky medzinárodné zmluvy uzavreté s tretími krajinami, ktoré nie sú kompatibilné s jej budúcimi záväzkami ako člena EÚ. Je nevyhnutné vykonať rozhodné kroky na zosúladenie bilaterálnych dohôd so záväzkami zo Zmluvy. V prípade, že by sa to nepodarilo, nastal by konflikt medzi bilaterálnymi dohodami a záväzkami zo Zmluvy, ktoré by sa museli riešiť v Prístupovej zmluve.“;

3.	uznesenia vlády SR č. 412 z 28. mája 2003 k návrhu na zmenu úlohy B.5. a B.6. uznesenia vlády SR č. 1154 z 12. decembra 2001 k prioritným úlohám vlády SR vyplývajúcim z Pravidelnej správy EK o pripravenosti SR na členstvo v EÚ z 13. 11. 2001, ktoré v bode A. 2. ukladá ministrovi zahraničných vecí SR:

„V spolupráci s ministrami a predsedami ostatných ústredných orgánov štátnej správy SR vykonať revíziu zmluvnej základne SR s cieľom dosiahnuť súlad medzinárodnoprávnych záväzkov SR s právnymi aktmi EÚ/ES“;

4.	záväzku prijatého v rámci negociačnej kapitoly č. 24 – Spolupráca v oblasti spravodlivosti a vnútra, kde sa SR zaviazala akceptovať a v plnom rozsahu implementovať acquis communaitaire v kapitole „Spolupráca v oblasti spravodlivosti a vnútra“ k referenčnému dátumu vstupu SR do EÚ;

5.	z článku 1 Zmluvy o pristúpení desiatich kandidátskych krajín strednej a východnej Európy k EÚ (ďalej len „Prístupová zmluva“), v ktorom sa uvádza , že: „Česká republika, Estónska republika, Cyperská republika, Lotyšská republika, Litovská republika, Maďarská republika, Maltská republika, Poľská republika, Slovinská republika a Slovenská republika sa týmto stávajú členmi Európskej únie a zmluvnými stranami zmlúv, na ktorých je únia založená, v znení neskorších zmien a doplnkov“, pričom podľa článku 2 Prístupová zmluva nadobudne platnosť 1. mája 2004 za predpokladu, že všetky ratifikačné listiny budú uložené u vlády Talianskej republiky pred týmto dňom; 
            článku 6 ods. 10 Aktu o podmienkach pristúpenia týchto krajín a o úprave zmlúv, na ktorých je založená EÚ, ktorý je neoddeliteľnou súčasťou tejto zmluvy (ďalej len „Akt o podmienkach pristúpenia“), v ktorom sa uvádza, že „nové členské štáty prijmú v rozsahu nesúladu dohôd medzi jedným alebo viacerými novými členskými štátmi na jednej strane a jednou alebo viacerými tretími krajinami na strane druhej so záväzkami vyplývajúcimi z tohto aktu potrebné kroky na odstránenie vzniknutého nesúladu. Ak sa nový členský štát stretne s ťažkosťami pri úprave dohody uzavretej pred pristúpením s jedným alebo viacerými štátmi, odstúpi od tejto dohody v súlade s podmienkami v nej ustanovenými.“

Na základe analýzy medzinárodných dohôd o spolupráci a vzájomnej pomoci v colných otázkach boli tieto dohody rozdelené do nasledujúcich skupín:

1.	dohody s členskými štátmi EÚ
2.	dohody s kandidátskymi krajinami na vstup do EÚ
3.	dohody s tretími krajinami
4.	rozpracované dohody s tretími krajinami

Prvé dve skupiny dohôd si nevyžadujú  renegociačné konanie. Ich platnosť môže byť ukončená v súlade s článkom 59 ods. 1 písm. a) Viedenského dohovoru o zmluvnom práve, podľa ktorého: „Zmluva sa považuje za zaniknutú, ak všetky jej strany uzavrú neskoršiu zmluvu o tom istom predmete a z neskoršej zmluvy vyplýva alebo je inak potvrdené, že úmyslom strán bolo upraviť daný predmet touto zmluvou.“

Cieľom predkladaného materiálu je odsúhlasiť postup, ktorým sa umožní efektívnym spôsobom zabezpečiť dosiahnutie súladu dohôd uvedených v 3. a 4. skupine s legislatívou EÚ, čo pre SR znamená splniť si jeden zo záväzkov vyplývajúcich z budúceho členstva v EÚ. 

Materiál je rozdelený do textovej časti a tabuľkovej časti formou príloh.

Textová časť materiálu je rozdelená na všeobecnú časť a časti A až C. V časti A je uvedený návrh postupu na dosiahnutie súladu platných dohôd o spolupráci a vzájomnej pomoci v colných otázkach uzavretých na vládnej úrovni s právnymi predpismi EÚ/ES medzi Slovenskou republikou a tretími krajinami. V časti B sa rieši návrh na zmenu prezidentskej Zmluvy medzi Slovenskou republikou a Ukrajinou o spolupráci a vzájomnej pomoci v colných otázkach, a to formou návrhu verbálnej nóty. Časť C sa týka dohôd schválených vládou Slovenskej republiky, ale ešte nepodpísaných . 
 
V tabuľkovej časti prílohy 1 je zoznam všetkých dohôd rozdelených do jednotlivých skupín podľa typu dohody. Rozdelenie dohôd s tretími krajinami na vládne a prezidentské je uvedené v prílohe 2. Platné dohody s tretími krajinami,  ktoré je potrebné upraviť formou renegociácie, sú uvedené v prílohe 3A a návrh zmeny prezidentskej zmluvy s Ukrajinou je uvedený v prílohe 3B. Pripravované dohody s tretími krajinami, ktoré je taktiež potrebné doplniť, sú uvedené v prílohe 3C. 

Navrhované opatrenia nemajú vplyv na štátny rozpočet a nevyžadujú ani nové pracovné miesta v štátnej správe. Nebudú mať negatívny vplyv na životné prostredie a zamestnanosť.